Komisijos reglamentas (EB) Nr. 726/98
1998 m. kovo 31 d.
iš dalies keičiantis Reglamentą (EB) Nr. 2543/95, nustatantį specialias išsamias eksporto licencijų sistemos taikymo alyvų aliejui taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1966 m. rugsėjo 22 d. Tarybos reglamentą Nr. 136/66/EEB dėl bendro aliejų ir riebalų rinkos organizavimo [1] su paskutiniais pakeitimais, padarytais Reglamentu (EB) Nr. 1581/96 [2], ypač į jo 2 ir 3 straipsnius,
kadangi Komisijos reglamente (EB) Nr. 2543/95 [3] su pakeitimais, padarytais Reglamentu (EB) Nr. 2126/96 [4], nustatytos specialios išsamios eksporto licencijų sistemos taikymo alyvų aliejui taisykles; kadangi, siekiant patobulinti sistemos veikimo būdą, reikėtų nustatyti specialias išsamias licencijų bei iš anksto nustatytos grąžinamosios išmokos taikymo taisykles, ypač dėl užstato normos, paraiškos pateikimo tvarkaraščio ir licencijų išdavimo; kadangi patirtis rodo, kad užstato dydį ir paraiškų licencijoms gauti pateikimo bei licencijų išdavimo laikotarpius reikėtų koreguoti; kadangi, norint netrikdyti įprasto eksporto be grąžinamųjų išmokų modelio, priemonės, kurių imamasi tada, kai kyla pavojus, jog gali būti viršyti kiekiai, kuriais įprastai disponuojama, turėtų būti taikomos tik eksporto licencijoms, suteikiančioms teisę į grąžinamąją išmoką; kadangi, norint geriau kontroliuoti eksporto modelį, reikėtų nurodyti valstybių narių pateiktiną informaciją;
kadangi 1988 m. lapkričio 16 d. Komisijos reglamento (EEB) Nr. 3719/88, nustatančio bendras išsamias importo ir eksporto licencijų ir iš anksto nustatytų pažymėjimų sistemos taikymo žemės ūkio produktams taisykles [5], su paskutiniais pakeitimais, padarytais Reglamentu (EB) Nr. 1404/97 [6], 5 straipsnio 1 dalies ketvirtoje įtraukoje teigiama, kad eksportuojant licencijos nereikalaujama, jei užstatas yra 5 ekiu arba mažesnis; kadangi mažas užstatas už eksportą be grąžinamosios išmokos reiškia, kad didelis kiekis produktų gali būti eksportuojamas be licencijos, o tai susilpnins susijusių kiekių kontrolę; kadangi, siekiant išvengti šio pavojaus, tokiems atvejams turėtų būti taikomi specialūs reikalavimai;
kadangi šiame reglamente numatytos priemonės atitinka Aliejaus ir riebalų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 2543/95 iš dalies keičiamas taip:
1) 2 straipsnio 2 dalyje žodžiai "11 skaitmenų" pakeičiami žodžiais "12 skaitmenų";
2) 2 straipsnyje:
1) 3 dalis pakeičiama taip:
"3. Užstatas, pateikiamas norint gauti eksporto licenciją, yra lygus:
a) 10 ekiu už 100 kg neto, kai išduodama licencija su anksto nustatyta grąžinamąja išmoka;
b) 1 ekiu už 100 kg neto kitais atvejais.";
2) pridedama ši dalis:
"4. Nepaisant Reglamento (EEB) Nr. 3719/88 5 straipsnio 1 dalies ketvirtos įtraukos, licencijos nereikalaujama, kai eksportuojama 50 kg arba mažiau.";
3) 3 straipsnyje:
1) 1 dalis pakeičiama taip:
"1. Paraiškos gauti eksporto licencijas su iš anksto nustatyta grąžinamąja išmoka kompetentingoms institucijoms gali būti pateikiamos kiekvieną savaitę nuo antradienio iki ketvirtadienio. Penktadienį ir pirmadienį pateiktos paraiškos laikomos pateiktomis kitą antradienį.";
2) 2 dalies pirma pastraipa pakeičiama taip:
"2. Eksporto licencijos su iš anksto nustatyta grąžinamąja išmoka išduodamos pirmąją savaitės po 1 dalyje nurodyto laikotarpio darbo dieną, pradedant antradieniu, jei Komisija iki tol netaikė jokių ypatingų 3 dalyje nurodytų priemonių.";
3) 3 dalies paskutinis sakinys pakeičiamas taip:
"Šios priemonės siejamos su eksporto licencijomis su iš anksto nustatyta grąžinamąja išmoka ir skiriasi atsižvelgiant į produkto kodą žemės ūkio produktų eksporto grąžinamųjų išmokų nomenklatūroje.";
4) 3 straipsnio 5 dalies paskutinėje įtraukoje žodis
"pirmadienis"
keičiamas žodžiu
"antradienis"
ir dar įrašomas šis sakinys:
"Jei bendras priėmimo procentas, mažesnis už 80 %, yra nustatytas tik licencijoms, suteikiančioms teisę į grąžinamąją išmoką, veiklos vykdytojas gali reikalauti, kad likusiam kiekiui per tą patį laiką būtų išduota licencija, nesuteikianti teisės į grąžinamąją išmoką.";
5) papildomai įrašoma ši dalis:
"6. Paraiškos gauti eksporto licencijas su iš anksto nustatyta grąžinamąja išmoka kompetentingoms institucijoms pateikiamos kiekvieną savaitę nuo pirmadienio iki penktadienio. Licencijos išduodamos tuoj pat.";
4) 5 straipsnis iš dalies keičiamas taip:
1) 1 dalies įžangoje žodis "ketvirtadienis" pakeičiamas žodžiu "penktadienis";
2) 1 dalies a punktas pakeičiamas taip:
"a) paraiškas gauti eksporto licencijas su iš anksto nustatyta grąžinamąja išmoka, pateiktas tą savaitę nuo antradienio iki ketvirtadienio remiantis 3 straipsnio 1 dalies nuostatomis";
3) 1 dalies b punkte žodžiai "nuo praeito pirmadienio" keičiami žodžiais "nuo praeito penktadienio iki tos savaitės ketvirtadienio, atskirai nurodydamos licencijas su iš anksto nustatyta grąžinamąja išmoka ir licencijas be iš anksto nustatytos grąžinamosios išmokos";
4) 2 dalyje prieš įtraukas einanti sakinio dalis pakeičiama taip:
"Pranešime apie 1 dalies a punkte nurodytas paraiškas ir, jei taikoma 3 straipsnio 5 dalis, 1 dalies b punkte minimoje informacijoje nurodoma";
5) 2 dalies trečioje įtraukoje prieš žodį "norma" įrašomas žodis "prireikus";
6) 2 dalis papildoma šia pastraipa:
"Ši informacija pateikiama atskirai, kai licencijos turi būti išduodamos operacijoms, susijusioms su pagalba maisto produktais.";
7) 3 dalies pabaigoje pridedama:
"…, nurodydamos prekybos metus, kuriais buvo išduotos licencijos.";
5) priedo B ir D dalys pakeičiamos šio reglamento atitinkamomis dalimis.
2 straipsnis
Šis reglamentas įsigalioja septintą dieną po jo paskelbimo Europos Bendrijų oficialiajame leidinyje.
Jis taikomas nuo 1998 m. balandžio 18 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1998 m. kovo 31 d.